TPCH ลุย COD “โรงไฟฟ้าชีวมวล-ขยะ” เพิ่ม 4 แห่ง หนุนกำลังผลิตทั้งปีเข้าเป้า 125MW
TPCH ลุย COD “โรงไฟฟ้าชีวมวล-ขยะ” เพิ่ม 4 แห่ง หนุนกำลังผลิตทั้งปีเข้าเป้า 125MW
7 ม.ค. 2564

นางกนกทิพย์ จันทร์พลังศรี ประธานคณะกรรมการบริหาร บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH  เปิดเผยว่า ในปี 2564 บริษัทฯ ตั้งเป้าหมายที่จะมีกำลังการผลิตติดตั้งรวมแตะระดับ 125 เมกะวัตต์
โดยจะมาจากโรงไฟฟ้าชีวมวลเดิมทั้ง 9  แห่ง มีขนาดกำลังการผลิตติดตั้งรวม 99 เมกะวัตต์ ประกอบด้วยโรงไฟฟ้าชีวมวล CRB, MWE, MGP, TSG, PGP, SGP, PTG, TPCH 5 และ TPCH 1
รวมทั้งจากโรงไฟฟ้าชีวมวล และโรงไฟฟ้าขยะใหม่ ที่คาดว่าจะสามารถจ่ายไฟฟ้าเข้าระบบเชิงพาณิชย์ (COD) ได้ภายในปีนี้  จำนวน 4 แห่ง ซึ่งมีกำลังการผลิตติดตั้งรวม 26 เมกะวัตต์  ขณะเดียวกันบริษัทฯ เตรียมเข้าร่วมประมูลโครงการโรงไฟฟ้าชุมชน เพื่อเพิ่มใบอนุญาตในการขายไฟฟ้า (PPA) ให้ได้ตามเป้าหมายที่วางไว้
“บริษัทฯ ประเมินว่าในปี 2564 ยังมีการเติบโตที่ดี เนื่องจากสามารถรับรู้รายได้จากโรงไฟฟ้าชีวมวลเดิม 9 แห่ง มีกำลังการผลิตรวมอยู่ที่ 99 เมกะวัตต์ รวมทั้งการเตรียม COD โรงไฟฟ้าเพิ่มอีก 2 แห่ง คือโรงไฟฟ้าชีวมวล TPCH 2 และโรงไฟฟ้าขยะ SP ภายในไตรมาส 1/2564 ส่วนโรงไฟฟ้าประชารัฐอีก 2 แห่ง อยู่ระหว่างการก่อสร้าง และคาดว่าจะสามารถ COD ได้ภายในปีนี้ ซึ่งมั่นใจจะช่วยสนับสนุนการเติบโตของรายได้ในปีนี้เพิ่มมากกว่า 20% จากปีก่อน” นางกนกทิพย์ กล่าว
ด้านนายเชิดศักดิ์ วัฒนวิจิตรกุล กรรมการผู้จัดการใหญ่ บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH กล่าวว่า ขณะนี้ บริษัทฯ เตรียมพร้อมที่จะ COD โรงไฟฟ้าชีวมวล ทีพีซีเอช เพาเวอร์ 2 (TPCH 2) ขนาดกำลังการผลิตติดตั้ง 10 เมกะวัตต์ และวางแผนที่จะ COD โรงไฟฟ้าขยะสยาม พาวเวอร์ (SP) ขนาดกำลังการผลิตติดตั้ง 10 เมกะวัตต์ ในส่วนของโครงการโรงไฟฟ้าประชารัฐชีวมวล แม่ลาน ขนาดกำลังการผลิตติดตั้ง 3 เมกะวัตต์ และ โรงไฟฟ้าประชารัฐชีวมวล บันนังสตา ขนาดกำลังการผลิตติดตั้ง 3 เมกะวัตต์ ขณะนี้อยู่ระหว่างการก่อสร้าง ซึ่งคาดว่าจะสามารถ COD ได้ในปีนี้เช่นกัน
“โรงไฟฟ้า TPCH 2 ขณะนี้อยู่ในขั้นตอนทดสอบเครื่องจักรและระบบโรงไฟฟ้าเพื่อขอขนานไฟ ซึ่งคาดว่าจะสามารถ COD ได้ในเร็วๆ นี้ ส่วนโรงไฟฟ้าขยะ SP มีความคืบหน้ากว่า 90% แล้ว ซึ่งคาดว่าจะสามารถ COD ได้ภายในไตรมาสแรกปีนี้ ซึ่งจะเป็นไปตามแผนงานที่วางไว้ นอกจากนี้ บริษัทฯ ยังได้เข้าไปศึกษาโครงการใหม่ๆ ทั้งภาครัฐและเอกชน ที่สามารถเพิ่มรายได้ และสนับสนุนการเติบโตได้อย่างมั่นคง ตลอดจนสร้างผลตอบแทนที่ดีให้กับผู้ถือหุ้น” นายเชิดศักดิ์ กล่าว
กรรมการผู้จัดการใหญ่กล่าวอีกว่า บริษัทฯ ยังคงเป้าหมายจะมีใบอนุญาตในการขายไฟฟ้า (PPA) ทั้งโรงไฟฟ้าชีวมวล ชีวภาพ และโรงไฟฟ้าขยะ ให้ครบ 250 เมกะวัตต์ แบ่งออกเป็นโรงไฟฟ้าชีวมวล ชีวภาพ 200 เมกะวัตต์ และโรงไฟฟ้าขยะที่ 50 เมกะวัตต์ ภายในปี 2565 เพื่อช่วยสนับสนุนผลงานของบริษัทฯ ให้เติบโตอย่างแข็งแกร่ง